Ego Galterius, Lingonensis episcopus, ecclesiam Sancti Sequani tanquam filiam et cameram nostram paterne devocione amplectens, tempore pontificatus nostri eam ampliare disposui. Dilecti itaque filii nostri Ayrardi, venerabilis ejusdem monasterii abbatis, fratrumque suorum petitioni satisfaciens, ecclesiam de Lenteniaco et ecclesiam de Paschis, quas venerabilis predecessor noster Godefridus eis donaverat, et ego ipsis dono et concedo et donationem ante me factam confirmo. Et ut nulla in posterum inter ipsos et capellanos qui eorum electione et nostra successorum ve nostrorum investitura predictis preerunt ecclesiis de suis porcionibus controversia emergat, capellano medietatem reddituum in eis assigno, cum his qui sacerdotalia appellantur. In sacerdotalibus autem continentur nuptie, sponsalia, benedictiones, spera, confessiones, puerperarum reconciliationes, infirmorum visitationes denarii de karitate, de candela vero in natale Domini, Pascha, Pentecoste, et in festivitate omnium sanctorum, et in propriis illarum ecclesiarum sollempnitatibus. Tertia pars monachis, due vero cedant presbitero, altera pro se, altera pro ecclesia. In decimis autem de Lenteniaco, tertiam partem habeat, monachi duas. Hujus autem donationis et confirmationis testes sunt canonici Lingonenses; Arnaldus, Milo, Haymo, monachi; Petrus sacrista; Bartholomeus, Elengerius, clerici; Hugo, decanus; Jocelinus; magister Humbertus, Galterius Giffarz, Herduinus. Actum anno ab incarnatione domini M°C°LX°III°, Ludovico rege regnante.